በህንድ ዝንጀሮዎች ለኮሮናቫይረስ የተወሰደን ናሙና ከላቦራቶሪ ይዘው አመለጡ፡፡
ባሕር ዳር፡ ግንቦት 23/2012 ዓ.ም (አብመድ) በህንድ አንድ የሕክምና ተቋም የላቦራቶሪ ባለሙያው ላይ ጥቃት የፈጸሙ ዝንጀሮዎች ለኮሮናቫይረስ ምርመራ የተዘጋጁ ናሙናዎችን መውሰዳቸው ተገልጿል፡፡የአካባቢው ባለስልጣናት ለመገናኛ ብዙኃን እንዳስታወቁት ዝንጀሮዎቹ በተቀናጀ ሁኔታ በላቦራቶሪ ሠራተኛው ላይ ጥቃት አድርሰው የኮሮናቫይረስ የምርመራ ናሙናዎቹን ይዘው አምልጠዋል፡፡ ዑታር ፕራዲሽ በሚገኘው ሚሩት የሕክምና ኮሌጅ ነው ክስተቱ ያጋጠመው፡፡ከዝንጆሮዎቹ አንዱ ይዞ ያመለጠውን ናሙና ዛፍ ላይ ሆኖ ሲመገብ በቪዲዮ ተቀርጿል፡፡ የሆስፒታሉ ኃላፊዎች ከቫይረሱ ተጠርጣሪዎቹ በድጋሜ ናሙና ለመውሰድ እንደተገደዱም ታውቋል፡፡የሕክምና ባለሙያዎች ምናልባት ተጠርጣሪዎቹ በቫይረሱ ተይዘው ከሆነ ወረርሽኙ በዝንጀሮዎች አማካኝነት የበለጠ እንዳይስፋፋ መስጋታቸውን ዩ ፒ አይ ዘግቧል፡፡በሕክምና ተቋማት አካባቢ የእንስሳት መኖር ለኮሮና ቫይረስ ወደ እንስሳት መተላለፍ ምክንያት እንዳይሆን ስጋቶች እየወጡ ነው፡፡በኛስ ሀገር በሕክምና ተቋማት አካባቢ ያሉ ቤተ ሙከራዎች ምን ያህል ከእንስሳት ጥቃት ስጋት ናቸው?